Lmaɛun, nekkni nekker-d i laẓ, nekker-d ɛeryan, nekker-d ur nesɛi tabutayt, ur nesɛi tamacint ma yella ur d-zdimeḍ ara ur t-tetteḍ ara lqewt. Ma ur t-ẓḍiḍ ara di tessirt ur t-tetteḍ ara, ma ur texdimeḍ ara tifellaḥin, ur t-tetteḍ ara lqewt, ilaq ad truḥeḍ lawan n tkerza ad kerzen ifellaḥen s yinna win ara ikerzen ad ikrez, win ara izerɛen nneɛma ad izreɛ , irden, timzin, mi i tewweḍ lawan tewwa nneɛma di tefsut ad jerḍen, ad ruḥen ad megren, ad ggen iqettunen s yinna ad ttawin s inurar ad ẓarin annar ad ttawin s inurar, ad ssarwaten. Ad Kerzen s lmaɛun, ad ggen azaglu, tagersa, argaz ad ikerrez wayeḍ ad t-yeṭṭarar s nqec ad yettruẓu akerra, d tagi i d tafellaḥt n zik. S yinna imiren mi i tewweḍ nneɛma tewwa, teqqur ad ruḥen ad srewten ad zizdgen ad arren akin taɣeggazt ad ttarran d iṭṭarf ar asmakenni ara d-ssawaḍen ad ččaren ikufan s yinna imiren ad zaǧawen win yesɛan ad yečč deg uxxam win ur nesɛi ara ad yaǧew, s yinna ad uɣalen daɣen ɣer leḥmameẓ, ad srewten lḥemmeẓ d ujijban win isɛan ad d-yawi lɣella s axxam-is, win ur nesɛi ara daɣen ad yaǧew ɣer win ixedmen tifellaḥin d wagi i d amɛic n zik, ulac tamacint ad tsewweḍ deg-s, ma ur t-id-zdimeḍ ara, ama d ccetwa,ama d anebdu, deg yexxamen ara tsaɣayeḍ times, awwu allen-nneɣ wwant seg wawwu ulac tarkest, taqendurt ad teččar d tifawtin, ur yelli yiqiḥ ḥala ɣef wudem Ṛrebbi ixedmen medden. Ad dtettawiḍ isɣaren seg teẓgi kul ass ad d-zedmeḍ, ur tettɣimaḍ ara yakk deg uxxam.